افغان حکومت وايي یوه میاشت کې ۷۷۵ ملکیانو ته مرګ‌ ژوبله اوښتې
د افغانستان د کورنیو چارو وزارت وايي چې په تېره شاوخوا یوه میاشت کې ۲۴۸ ملکیان په دغه هېواد کې وژل شوي او ۵۲۷ نور ټپیان شوي دي.
د دغه وزارت ویاند طارق ارین د یکشنبې په ورځ د مې ۳۰ (غبرګولي نهمه) خبریالانو ته وویل چې دغه شمیر ملکیانو ته د طالبانو په یرغلیزو بریدونو او د ماین په چاودونو کې مرګ‌ژوبله اوښتې ده. ښاغلي ارین زیاته کړه چې په تېرې یوې میاشت کې طالبانو لسګونه یرغلیز بریدونه او د ماین چاودنې کړي چې په کې زیاتره ملکیانو ته مرګ‌ ژوبله اوښتې. هغه وویل چې طالبان له ملکي اهدافو څخه د سپر په توګه کار اخلي او زیاته یې کړه: "طالبان د خپلو یرغلیزو بریدونو لپاره ملکي اهداف په نښه کوي، دا جنګي جنایت دی. ملکیانو ته په ځانګړي ډول وروستیو میاشتو کې درانه تلفات اوښتي، طالبان د دغو ملکي تلفاتو مسول دي او هغه تحرکات او بریدونه چې طالبان یې ترسره کوي په جنګي قوانینو کې جنایت بلل کېږي". ښاغلي ارین زیاته کړه چې افغان امنیتي ځواکونو د "طالبانو د دغه جنایتونو" ځواب ویلی دی. وسله‌ والو طالبانو تراوسه په دې اړه غبرګون نه دی ښودلی، خو له دې وړاندې یې تل په ملکي تلفاتو کې د خپلو جنګیالیو لاس لرل رد کړي دي. د کابل ښار په پنځمه امنیتي حوزه کې نن ناپېژندو وسله‌ والو یو ملکي کس په ډزو وژلی او یو بل یې ټپي کړی دي. د افغانستان د ښار جوړونې او ځمکو وزارت وايي چې په دغه برید کې د وزارت د پالیسۍ او پلان رئیس عارف‌الله عارف په نښه شوی او وژل شوی دی. په عین حال کې د غور په مرکز فیروز کوه ښار کې د درالمعلمین یو استاد هم په ډزو وژل شوی دی. د افغانستان د بشري حقونو خپلواک کمېسیون وايي چې لا هم په دغه هېواد کې د ملکیانو هدفي وژنه دوام لري او اړتیا ده چې ژر تر ژره دغه بریدونه پای ومومي. د دغه کمېسیون مشرې شهرزاد اکبر تېره ورځ په پروان کې د البیروني پوهنتون د عملې په موټر برید چې په کې څلور استادان ووژل شول او ۱۱ تنه ټپیان شول اندېښنه ښودلې ده. اغلې اکبر په خپل ټویټر کې لیکلي چې د افغانستان خلک اوربند، د سولې اغیزمنو مذاکراتو او د تاوتریخوالي پای ته رسولو ته اړتیا لري.